b'\n_START_ARTICLE_\nGornji Grad\n_START_SECTION_\nZgodovina\n_START_PARAGRAPH_\nNaselje je stopilo v zgodovino leta 1140 z ustanovitvijo benediktinskega samostana Gornji Grad, ki je leta 1461 pre\xc5\xa1el pod ljubljansko nad\xc5\xa1kofijo in po volji ljubljanskih \xc5\xa1kofov postal njihova rezidenca. V zapiskih iz leta 1349 je kraj omenjen kot trg Rore. Leta 1928 je Gornji Grad dobil tudi status mesta, a ga pozneje izgubil. V kraju je leta 1630 umrl ljubljanski \xc5\xa1kof Toma\xc5\xbe Hren._NEWLINE_Prvotna cerkev je bila postavljena kot del v 12. stoletju nastalega benediktinskega samostana. Bila je ve\xc4\x8dkrat prezidana. Ob razpustitvi samostana proti koncu srednjega veka je bila dodeljena ljubljanski \xc5\xa1kofiji, ki je poleg du\xc5\xa1nega pastirstva prevzela tudi sodne pravice. Gornji grad je tako postal poletna rezidenca ljubljanskih \xc5\xa1kofov. Znamenitost kraja je cerkev sv. Mohorja in Fortunata, biv\xc5\xa1a sostolnica ljubljanski, ki je po prostornini najve\xc4\x8dja v Sloveniji, ima tudi najvi\xc5\xa1jo kupolo. Zgrajena je bila v letih 1757\xe2\x80\x941763._NEWLINE_Cerkev je danes temelj za lokalni turizem, tovrstno pomembna pa je tudi romarska pot k Mariji zvezdi v Novi \xc5\xa0tifti. Turiste prav tako privla\xc4\x8di etnolo\xc5\xa1ki muzej \xc5\xa0tekl z zbirko etnolo\xc5\xa1kih in tehnolo\xc5\xa1kih zna\xc4\x8dilnosti podro\xc4\x8dja ter podob in razglednic. Kulinari\xc4\x8dna posebnost kraja je zgornjesavinjski \xc5\xbeelodec.\n_START_SECTION_\nZanimivosti\n_START_PARAGRAPH_\nV Gornjem Gradu je \xc5\xbeivel in leta 1930 umrl \xc5\xa1olnik, organizator planinstva in publicist Fran Kocbek, leta 1893 ustanovitelj savinjske podru\xc5\xbenice SPD, ki ima velike zasluge za to, da smo Slovenci v neizprosnem boju iz rok Nemcev oteli Savinjske Alpe.'